ฮือฮา เชียงแสนแข่งโคมลอยยักษ์สูงเท่าตึก 5 ชั้น
เมื่อเวลา 14.00 น. วันที่ 6 พ.ย.57 ที่ลานหน้าวัดพระธาตุจอมกิตติ ม.6 ต.เวียง อ.เชียงแสน จ.เชียงราย ได้มีการแข่งขันโคมลอยยักษ์ ของหมู่บ้านจอมกิตติ และปล่อยโคมเพื่อส่งเคราะห์ในเทศกาลลอยกระทง ซึ่งกำหนดเดิมจะจัดการแข่งขันตั้งแต่เวลา 10.00 น. แต่ในวันนี้ฝนตกตั้งแต่เช้า ต้องรอจนฝนหยุดตก จึงทำการแข่งขันได้ โดยมีชาวบ้านและนักท่องเที่ยวเฝ้าชมการแข่งขันโคมยักษ์อย่างคึกคัก กองเชียร์ของผู้ที่นำโคมเข้าแข่งขันต่างพากันตีกลอง ส่งเสียงเชียร์เป็นที่สนุกสนาน,นายภาณุวัฒน์ ศรีสุข ผู้ใหญ่บ้านจอมกิตติ ซึ่งเป็นแกนนำในการจัดการแข่งขันโคมลอย กล่าวว่า ชาวบ้านได้เตรียมโคมลอยซึ่งแต่ละโคมได้ตกแต่งอย่างสวยงามเพื่อนำมาโชว์และแข่งขันกัน ซึ่งเมื่อตอนเช้าฝนได้ตกตลอด จนช่วงบ่ายฝนเริ่มหยุด จึงได้ทำการแข่งขันการปล่อยโคมลอย ซึ่งโคมลอยหรือโคมควันนั้นหมู่บ้านจอมกิตติ ได้ทำสืบทอดกันมานานแล้ว และจัดให้มีการแข่งขันประกวดภายในหมู่บ้านทุกปี เพื่อเป็นการอนุรักษ์ให้กับเยาวชนในหมู่บ้านจอมกิตติได้สืบสานการทำโคมลอยต่อกันไป ซึ่งนับวันที่จะหาผู้ที่รู้และทำโคมลอยขนาดใหญ่มีความสูงประมาณตึก 4-5 ชั้นได้น้อยลง,ทั้งนี้ สำหรับการทำโคมลอยปล่อยกันในเทศกาลลอยกระทง ที่ทางภาคเหนือเรียกว่าประเพณี ยี่เป็ง เป็นประเพณีลอยกระทงของชาวล้านนา และที่อำเภอเชียงแสน หมู่บ้านจอมกิตติเป็นหมู่บ้านเดียวที่จัดให้มีการแข่งขันประกวดโคมลอย ,โคมลอยนอกจากจะใช้ลอยเพื่อบูชาแล้ว ยังนิยมทำและเล่นกันมากในประเพณีเดือนยี่ หรือ วันเดือนเพ็ญจะปล่อยในเวลากลางวัน และถือว่าเป็นการสะเดาะเคราะห์ด้วย ลักษณะของโคมลอยที่จะปล่อยขึ้นไปนั้นมักจะไม่มีรูปแบบที่แน่นอน แต่มักจะเลียนแบบธรรมชาติที่มองเห็น เช่น รูปลูกฟัก ลูกแตง รูปทรงกระบอก ทรงกลม ทรงเหลี่ยม กระติ๊บข้าว 
อ.เชียงแสน จ.เชียงราย จัดการแข่งขันโคมลอยยักษ์ ความสูงประมาณตึก 4-5 ชั้น โดยมีชาวบ้านและนักท่องเที่ยวเฝ้าชมการแข่งขันกันอย่างคึกคัก
โคมลอยยักษ์,โคมลอย,เชียงแสน,เชียงราย,แข่งโคมลอย,ปล่อยโคม,ลอยกระทง,ยี่เป็ง